ประกาศกระทรวงสาธารณสุข
ประกาศกระทรวงสาธารณสุข
(ฉบับที่ ๑๕) พ.ศ. ๒๕๕๔
เรื่อง
หลักเกณฑ์ วิธีการ และเงื่อนไขการแสดงคำหรือข้อความที่อาจก่อให้เกิดความเข้าใจผิด
หรือจูงใจให้บริโภค
ในฉลากของบุหรี่ซิกาแรต บุหรี่ซิการ์ ยาเส้น หรือยาเส้นปรุง
ตามพระราชบัญญัติควบคุมผลิตภัณฑ์ยาสูบ
พ.ศ. ๒๕๓๕
 

อาศัยอำนาจตามความในมาตรา ๑๒ แห่งพระราชบัญญัติควบคุมผลิตภัณฑ์ยาสูบ
พ.ศ. ๒๕๓๕ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุขออกประกาศไว้ ดังต่อไปนี้

ข้อ ๑ ให้ยกเลิกประกาศกระทรวงสาธารณสุข
(ฉบับที่ ๑๒) พ.ศ. ๒๕๔๙ เรื่อง หลักเกณฑ์ วิธีการ
และเงื่อนไขการแสดงคำหรือข้อความที่อาจก่อให้เกิดความเข้าใจผิดในฉลากของบุหรี่ซิกาแรต
บุหรี่ซิการ์ และยาเส้น ตามพระราชบัญญัติควบคุมผลิตภัณฑ์ยาสูบ พ.ศ. ๒๕๓๕

ข้อ ๒ ฉลากบนซอง กล่อง
ภาชนะบรรจุ หรือวัสดุหุ้มห่อบุหรี่ซิกาแรต บุหรี่ซิการ์ ยาเส้น หรือยาเส้นปรุงที่ผลิตหรือนำเข้ามาในราชอาณาจักร
จะต้องไม่มีคำหรือข้อความ ดังต่อไปนี้
(๑) mild medium light ultralight หรือ low tar รวมทั้งคำหรือข้อความอื่นใดที่มีความหมายในทำนองเดียวกัน
อันอาจทำให้ผู้บริโภคเข้าใจว่าบุหรี่ซิกาแรต บุหรี่ซิการ์
ยาเส้นหรือยาเส้นปรุงนั้นมีอันตรายหรือมีระดับสารพิษน้อยกว่าบุหรี่ซิกาแรต
บุหรี่ซิการ์ ยาเส้น หรือยาเส้นปรุงทั่วไป
(๒) cool ice frost crisp fresh
mint mellow rich ฉุน หรือ ฉุนพิเศษ รวมทั้งคำหรือข้อความที่แสดงกลิ่นหรือรส
อันอาจจูงใจผู้บริโภคให้บริโภคบุหรี่ซิกาแรตบุหรี่ซิการ์ ยาเส้น
หรือยาเส้นปรุงนั้น
(๓) smooth natural special genuine
luminous extra premium อย่างดี หรือ คัดพิเศษ รวมทั้งคำหรือข้อความที่แสดงคุณสมบัติหรือคุณภาพ
อันอาจจูงใจผู้บริโภคให้บริโภคบุหรี่ซิกาแรต บุหรี่ซิการ์ ยาเส้น
หรือยาเส้นปรุงนั้น
คำว่า ข้อความ ในวรรคหนึ่ง ให้หมายความรวมถึงการกระทำให้ปรากฏด้วยตัวอักษร
สัญลักษณ์ หรือภาพ ที่ทำให้บุคคลทั่วไปเข้าใจความหมายได้

ข้อ ๓ ประกาศฉบับนี้มิให้ใช้บังคับกับบุหรี่ซิกาแรต
บุหรี่ซิการ์ ยาเส้น หรือยาเส้นปรุงที่ผลิตหรือนำเข้ามาในราชอาณาจักร ดังต่อไปนี้
(๑) บุหรี่ซิกาแรต บุหรี่ซิการ์ ยาเส้น
หรือยาเส้นปรุงที่ผลิตหรือนำเข้ามาเพื่อการจำหน่ายนอกราชอาณาจักร
หรือนำเข้ามาเพื่อเป็นตัวอย่างในการทดสอบ วิเคราะห์
หรือวิจัยในห้องปฏิบัติการโดยมีหลักฐานในการผลิตหรือนำเข้ามาเพื่อการดังกล่าวอย่างชัดเจน
(๒) บุหรี่ซิกาแรต บุหรี่ซิการ์ ยาเส้น หรือยาเส้นปรุง
ที่ผู้เดินทางนำติดตัวเข้ามาตามจำนวนที่ได้รับการผ่อนผันให้นำติดตัวเข้ามาโดยไม่ต้องขออนุญาตจากเจ้าพนักงานตามประกาศกรมสรรพสามิต ทั้งนี้ เฉพาะเพื่อการบริโภคของผู้นั้น

ข้อ ๔ บุหรี่ซิกาแรต
บุหรี่ซิการ์ ยาเส้น
หรือยาเส้นปรุงที่ผลิตหรือนำเข้ามาเพื่อการจำหน่ายในราชอาณาจักร
ก่อนวันที่ประกาศฉบับนี้มีผลใช้บังคับ
ให้ได้รับยกเว้นไม่ต้องปฏิบัติตามประกาศฉบับนี้ แต่ทั้งนี้ต้องไม่เกินเก้าสิบวันนับแต่วันที่ประกาศฉบับนี้มีผลใช้บังคับ

ข้อ ๕ ในกรณีมีปัญหาเกี่ยวกับการปฏิบัติหรือการดำเนินการตามประกาศฉบับนี้
ให้อธิบดีกรมควบคุมโรคเป็นผู้วินิจฉัยชี้ขาด

ข้อ ๖[๑]
ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๒ เมษายน พ.ศ. ๒๕๕๔
จุรินทร์
ลักษณวิศิษฏ์
รัฐมนตรีว่าการกระทรวงสาธารณสุข











ปริยานุช/ผู้จัดทำ
๒๙ มิถุนายน
๒๕๕๔

ณัฐวดี/ตรวจ
๒๙ มิถุนายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๖๙ ง/หน้า ๕๓/๒๒ มิถุนายน ๒๕๕๔